Direktiva 2002/45/ES Evropskega parlamenta in Sveta

z dne 25. junija 2002

o dvajseti spremembi Direktive Sveta 76/769/EGS o omejitvah pri trženju in uporabi nekaterih nevarnih snovi in pripravkov (klorirani parafini s kratkimi verigami)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 95 Pogodbe,

ob upoštevanju predloga Komisije [1]

ob upoštevanju mnenja Ekonomsko-socialnega odbora [2],

v skladu s postopkom, določenim v členu 251 Pogodbe [3], z vidika skupnega besedila, ki ga je 22. aprila 2002 odobril Spravni odbor,

ob upoštevanju naslednjega:

(1) Omejitve, ki so jih pri uporabi kloriranih parafinov s kratkimi verigami nekatere države članice že sprejele ali načrtovale pri uporabi Sklepa 95/1 PARCOM (Konvencija o preprečevanju onesnaževanja morij iz virov na kopnem), neposredno vplivajo na dokončno vzpostavitev in delovanje notranjega trga; zato je na tem področju treba približati zakonodaje držav članic in torej spremeniti Prilogo I k Direktivi Sveta 76/769/EGS z dne 27. julija 1976 o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov [4], ob upoštevanju ocen tveganja na ravni Skupnosti in ustreznih znanstvenih dokazov v podporo Sklepu 95/1 PARCOM.

(2) Klorirani parafini s kratkimi verigami so razvrščeni kot nevarni za okolje, ker so zelo strupeni za vodne organizme in lahko povzročijo dolgoročne škodljive učinke na vodnem okolju.

(3) Komisija je v okviru Uredbe Sveta (EGS) št. 793/93 z dne 23. marca 1993 o oceni in nadzoru tveganj obstoječih snovi [5] sprejela priporočilo, s katerim zahteva posebne ukrepe za omejitev uporabe kloriranih parafinov s kratkimi verigami, zlasti v tekočinah za obdelavo kovin in produktih za apreturo usnja, zaradi varstva vodnega okolja.

(4) Preostale uporabe vseh kloriranih parafinov je treba ponovno pregledati ob upoštevanju ustreznih znanstvenih dognanj, zlasti glede emisij kloriranih parafinov. Komisija naj bi predložila primerne predloge za zmanjšanje takih uporab.

(5) Dne 27. novembra 1998 je Znanstveni odbor za strupenost, strupenost za ekosisteme in okolje podal svoje mnenje o tveganjih kloriranih parafinov s kratkimi verigami, kakor je opredeljeno s Priporočilom.

(6) Ta direktiva se uporablja brez vpliva na zakonodajo Skupnosti o varovanju zdravja in varnosti delavcev pri delu, zlasti Direktivo Sveta 89/391/EGS z dne 21. junija 1989 o uvedbi ukrepov za spodbujanje izboljšav za varnost in zdravje delavcev pri delu [6] in Direktivo Sveta 98/24/ES z dne 7. aprila 1998 o varovanju zdravja in zagotavljanja varnosti delavcev pred tveganjem zaradi izpostavljenosti kemičnim snovem pri delu (štirinajsta posamična direktiva v smislu člena 16(1) Direktive 89/391/EGS) [7] –

SPREJELA NASLEDNJO DIREKTIVO:

Člen 1

V Prilogi I k Direktivi 76/769/EGS se doda naslednja točka:

"42.Klorirani alkani, C10 — C13, (klorirani parafini s kratkimi verigami) | 1.Se jih ne sme dajati v promet za uporabo kot snovi ali sestavine drugih snovi ali pripravkov v koncentraciji, višji od 1 %:v kovinarstvu;za mastitev usnja.2.Komisija bo v sodelovanju z državami članicami in Komisijo OSPAR pred 1. januarjem 2003 ponovno pregledala vse ostale uporabe kloriranih parafinov s kratkimi verigami ob upoštevanju vseh ustreznih novih znanstvenih spoznanj o tveganjih, ki jih predstavljajo klorirani parafini s kratkimi verigami, za zdravje in okolje.Evropski parlament bo obveščen o izidu tega pregleda." |

Člen 2

1. Države članice sprejmejo in objavijo zakone in druge predpise, potrebne za uskladitev s to direktivo, najpozneje do 6. julija 2003. O tem takoj obvestijo Komisijo.

Te ukrepe začnejo uporabljati najpozneje 6. januarja 2004.

2. Države članice se v sprejetih ukrepih sklicujejo na to direktivo ali pa sklicevanje nanjo navedejo ob njihovi uradni objavi. Način sklicevanja določijo države članice.

Člen 3

Ta direktiva začne veljati na dan objave v Uradnem listu Evropskih skupnosti.

Člen 4

Ta direktiva je naslovljena na države članice.

V Luxembourgu, 25. junija 2002

Za Evropski parlament

Predsednik

P. Cox

Za Svet

Predsednik

J. Matas I Palou

[1] UL C 337 E, 28.11.2000, str. 138 inUL C 213 E, 31.7.2001, str. 296.

[2] UL C 116, 20.4.2001, str. 27.

[3] Mnenje Evropskega parlamenta z dne 1. februarja 2001 (UL C 267, 21.9.2001, str. 41), Skupno stališče Sveta z dne 27. junija 2001 (UL C 301, 26.10.2001, str. 39) in Sklep Evropskega parlamenta z dne 29. novembra 2001 (še ni objavljen v Uradnem listu). Sklep Evropskega parlamenta z dne 30. maja 2002 (še ni objavljen v Uradnem listu) in Sklep Sveta z dne 21. maja 2002.

[4] UL L 262, 27.9.1976, str. 201. Direktiva, kakor je nazadnje spremenjena z Direktivo Komisije 99/77/ES (UL L 207, 6.8.1999, str. 18).

[5] UL L 84, 5.4.1993, str. 1.

[6] UL L 183, 29.6.1989, str. 1.

[7] UL L 131, 5.5.1998, str. 1.

--------------------------------------------------